กอช.ดันยอดผนึกอาคเนย์แจกประกันฟรี
กอช.ร่วมมือ อาคเนย์ ใครเงินออมเกิน 5,000 บาท แจกประกันอุบัติเหตุฟรี หวังดันยอดสมาชิก
25 ธ.ค. 2561

กอช.ร่วมมือ อาคเนย์ ใครเงินออมเกิน 5,000 บาท แจกประกันอุบัติเหตุฟรี หวังดันยอดสมาชิก
น.ส.จารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ (กอช.) เปิดเผยว่า กอช.ได้มอบของขวัญส่งความสุขท้ายปีให้กับสมาชิก กอช. โดยเชิญสมาชิก กอช.ที่มีเงินออมสะสมตั้งแต่ 5,000 บาทขึ้นไป สามารถลงทะเบียนรับสิทธิคุ้มครองประกันอุบัติเหตุกับบริษัท อาคเนย์ประกันภัย สูงสุด 1 แสนบาท จำนวน 5.5 หมื่นกรมธรรม์ เพื่อเป็นการส่งเสริมให้ผู้มีอาชีพอิสระเข้ามาร่วมออมเงินเป็นสมาชิกของ กอช.เพิ่มขึ้น จากปัจจุบันที่มีกว่า 6 แสนราย มีผู้มีเงินออมเกิน 5,000 บาท จำนวน 1.2 แสนราย โดยใครมาลงทะเบียนก่อนได้ก่อน และปีหน้า กอช.ตั้งเป้าเพิ่มสมาชิกให้ได้ 1 ล้านราย
นอกจากนี้ ผู้ที่จะสมัครเป็นสมาชิกใหม่กับ กอช. ที่ธนาคารเพื่อการเกษตรและสหกรณ์การเกษตร (ธ.ก.ส.) ยังได้รับสิทธิประโยชน์เพิ่มถึง 3 แบบ โดยเมื่อออมเงิน 5,000 บาทขึ้นไป จะได้รับเงินสมทบจากรัฐบาลสูงสุด 100% รวมถึงรับสลากออมทรัพย์ ธ.ก.ส. 100 บาท ลุ้นโชคเงินรางวัล 10 ล้านบาท และได้รับสิทธิคุ้มครองประกันอุบัติเหตุกับอาคเนย์สูงสุด 1 แสนบาท อีกด้วย
สำหรับผู้ที่จะได้รับสิทธิประกันต้องลงทะเบียนรับสิทธิผ่านเว็บไซต์ของ กอช. ตั้งแต่วันที่ 15-25 ม.ค. 2562 และกรมธรรม์จะเริ่มมีผลตั้งแต่วันที่ 31 ม.ค.-1 มี.ค. 2562 เป็นเวลา 1 เดือน เพราะเป็นโครงการทดลองหากได้รับความสนใจก็จะมีการพิจารณาโครงการในลักษณะนี้ต่อไป